PATVIRTINTA

Tauragės rajono savivaldybės tarybos

2022 m. lapkričio 16 d.

sprendimu Nr. 1- 282

**TAURAGĖS** **LOPŠELIO-DARŽELIO „KODĖLČIUS“ NUOSTATAI**

**I. BENDROSIOS NUOSTATOS**

1. Tauragės lopšelio-darželio „Kodėlčius“ nuostatai (toliau – nuostatai) reglamentuoja Tauragės lopšelio-darželio „Kodėlčius“ (toliau – lopšelis-darželis) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, lopšelio-darželio teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Oficialus pavadinimas – Tauragės lopšelis-darželis „Kodėlčius“, trumpasis pavadinimas – Lopšelis-darželis „Kodėlčius“. Lopšelis-darželis įregistruotas Juridinių asmenų registre, kodas – 302430295.

3. Lopšelis-darželis įsteigtas 2009 m. rugpjūčio 31 d.

4. Lopšelio-darželio teisinė forma – biudžetinė įstaiga, kodas 950.

5. Lopšelio-darželio priklausomybė – savivaldybės mokykla, kodas 20.

6. Lopšelio-darželio savininkas – Tauragės rajono savivaldybė, identifikavimo kodas – 111107410, adresas Respublikos g. 2, LT-72255, Tauragė.

7. Lopšelio-darželio savininko teises ir pareigas įgyvendinanti institucija – Tauragės rajono savivaldybės taryba, Respublikos g. 2, LT - 72255, Tauragė. Savivaldybės taryba:

7.1. tvirtina biudžetinės įstaigos nuostatus;

7.2. priima sprendimą dėl biudžetinės įstaigos reorganizavimo ar likvidavimo;

7.3. priima sprendimą dėl biudžetinės įstaigos filialo steigimo ar jo veiklos nutraukimo;

7.4. sprendžia kitus įstatymuose ir biudžetinės įstaigos nuostatuose jos kompetencijai priskirtus klausimus.

8. Lopšelio-darželio veiklos koordinatorius – Tauragės rajono savivaldybės administracijos Švietimo ir sporto skyrius.

9. Lopšelio-darželio buveinė – Moksleivių alėja 12, LT-72288 Tauragė.

10. Lopšelio-darželio grupė – ikimokyklinio ugdymo mokykla, kodas 3110.

11. Švietimo įstaigos tipas – ikimokyklinio ugdymo mokykla, kodas 3111.

12. Pagrindinė paskirtis – ikimokyklinio ugdymo grupės mokykla, kodas 31114102.

13. Mokymo kalba – lietuvių, kodas lit.

14. Mokymo forma – grupinė. Grupinio mokymosi forma įgyvendinama kasdieniu ugdymo proceso organizavimo būdu ir (ar) nuotoliniu ugdymo proceso organizavimo būdu.

15. Vykdomos švietimo programos:

15.1. ikimokyklinio ugdymo programa;

15.2. neformaliojo švietimo programa.

16. Lopšelis-darželis yra viešasis juridinis asmuo, turintis antspaudą, kuriame įrašyta: TAURAGĖS LOPŠELIS-DARŽELIS ,,KODĖLČIUS“, atsiskaitomąją ir kitas sąskaitas Lietuvos Respublikos įregistruotuose bankuose, atributiką. Savo veiklą grindžia Lietuvos Respublikos Konstitucija, Lietuvos Respublikos įstatymais, Vaiko teisių konvencija, Lietuvos Respublikos Vyriausybės nutarimais, Tauragės rajono savivaldybės tarybos sprendimais bei Reikalavimų valstybinių ir savivaldybių mokyklų nuostatams pagrindu parengtais Tauragės lopšelio-darželio ,,Kodėlčius“ nuostatais.

**II.** **LOPŠELIO-DARŽELIO VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

17. Lopšelio-darželio veiklos sritis – švietimas, kodas 85.

18. Lopšelio-darželio švietimo veiklos rūšys:

18.1. pagrindinė veiklos rūšis – ikimokyklinio amžiaus vaikų ugdymas, kodas 85.10.10;

18.2. kitos švietimo veiklos rūšys:

18.2.1. sportinis ir rekreacinis švietimas, kodas 85.51;

18.2.2. kultūrinis švietimas, kodas 85.52;

18.2.3. kitas, niekur nepriskirtas, švietimas, kodas 85.59;

18.2.4. švietimui būdingų paslaugų veikla, kodas 85.60;

18.3. kitos ne švietimo veiklos rūšys:

18.3.1. kitų maitinimo paslaugų teikimas, kodas 56.29;

18.3.2. nuosavo arba nuomojamo nekilnojamojo turto nuoma ir eksploatavimas, kodas 68.20;

18.3.3. žmonių sveikatos priežiūros veikla, kodas 86.90;

18.3.4. vaikų dienos priežiūros veikla, kodas 88.91;

18.3.5. kitos mokamos paslaugos.

19. Lopšelio-darželio veiklos tikslas – padėti vaikui tenkinti prigimtinius, kultūros, socialinius, pažintinius poreikius ir pasirengti sėkmingai mokytis pagal priešmokyklinio ir pradinio ugdymo programas.

20. Lopšelio-darželio veiklos uždaviniai:

20.1. teikti vaikams kokybišką ikimokyklinį ugdymą;

20.2. tenkinti vaikų pažinimo, lavinimosi ir saviraiškos poreikius;

20.3. teikti vaikams reikiamą pagalbą;

20.4. kurti modernios pedagogikos modelius, skleisti pozityviąją patirtį;

20.5. užtikrinti sveiką ir saugią mokymo(si) aplinką;

20.6. ugdyti bendravimo ir bendradarbiavimo kultūrą;

20.7. siekti aukštos mokytojų ir lopšelio-darželio vadovų profesinės kompetencijos;

20.8. sistemingai vertinti ugdymo veiklos kokybę, vykdyti veiklos kokybės vertinimą.

21. Vykdydamas pavestus uždavinius lopšelis-darželis:

21.1. vadovaudamasis Lietuvos Respublikos švietimo, mokslo ir sporto ministro rekomendacijomis, atsižvelgdamas į rajono ir lopšelio-darželio bendruomenės reikmes, taip pat vaikų poreikius ir interesus, konkretina ir individualizuoja ugdymo turinį;

21.2. rengia ikimokyklinio ugdymo programą bei kitas vaikų amžių, asmenines jų ypatybes, atitinkančias individualizuotas ugdymo programas;

21.3. įvertina vaikų specialiuosius ugdymosi poreikius, skiria specialųjį ugdymą teisės aktų nustatyta tvarka;

21.4. vykdo ugdymo sutartyse sutartus įsipareigojimus, užtikrina kokybišką švietimą;

21.5. dalyvauja vaikų ugdymo(si) pasiekimų tyrimuose;

21.6. teikia informacinę, psichologinę, socialinę pedagoginę, specialiąją pedagoginę, specialiąją pagalbą, alerginių ligų prevencijos ir kitas paslaugas, užtikrina vaikų sveikatos

priežiūrą;

21.7. sudaro sąlygas darbuotojams tobulinti kvalifikaciją, dalintis gerąja patirtimi:

21.7.1. rengia metodines priemones vaikams ir pedagogams, kuria mokomąsias priemones;

21.7.2. bendradarbiauja su pedagogų kvalifikacijos tobulinimo institucijomis, kartu organizuoja seminarus, diskusijas, Tauragės rajono konferencijas;

21.7.3. priima pedagogų rengimo institucijų studentus praktikai bei savanorius pagal įstatymais įteisintus savanorystės projektus;

21.7.4. bendradarbiauja su kitomis švietimo, mokslo institucijomis;

21.8. užtikrina higienos normas, teisės aktų reikalavimus atitinkančią sveiką, saugią mokymo(si) ir darbo aplinką; vykdo alkoholio, tabako ir kitų psichiką veikiančių medžiagų, smurto ir patyčių prevenciją;

21.9. kuria ugdymo turinio reikalavimams įgyvendinti reikiamą materialinę bazę ir edukacines aplinkas, vadovaudamasi švietimo, mokslo ir sporto ministro patvirtintais Švietimo aprūpinimo standartais;

21.10. organizuoja vaikų maitinimą lopšelyje-darželyje teisės aktų nustatyta tvarka;

21.11. viešai skelbia informaciją apie lopšelio-darželio veiklą teisės aktų nustatyta tvarka, organizuoja tėvų švietimą;

21.12. atlieka kitas teisės aktų nustatytas funkcijas;

21.13. lopšelio-darželio tėvų (globėjų, rūpintojų) pageidavimu organizuoja mokamas papildomas paslaugas (klubus, stovyklas, ekskursijas, būrelius ir kita) teisės aktų nustatyta tvarka.

**III. LOPŠELIO-DARŽELIO TEISĖS IR PAREIGOS**

22. Lopšelis-darželis, įgyvendindamas jam pavestus tikslus ir uždavinius, atlikdamas jam priskirtas funkcijas, turi teisę:

22.1. parinkti ugdymo metodus ir ugdymosi būdus, užtikrinančius vaikų pasiekimus;

22.2. kurti naujus ugdymo(si) modelius;

22.3. bendradarbiauti su veiklai įtakos turinčiais fiziniais ir juridiniais asmenimis;

22.4. vykdyti miesto, šalies ir tarptautinius švietimo projektus;

22.5. stoti ir jungtis į asociacijas, dalyvauti jų veikloje;

22.6. gauti paramą Lietuvos Respublikos labdaros ir paramos įstatymo nustatyta tvarka;

22.7. nuomoti patalpas teisės aktų nustatyta tvarka;

22.8. naudotis kitomis teisės aktų suteiktomis teisėmis.

23. Lopšelio-darželio pareigos:

23.1. užtikrinti lopšelio-darželio tikslų, uždavinių įgyvendinimą, funkcijų atlikimą;

23.2. sudaryti sąlygas įvairių poreikių vaikų ugdymui(si) pagal ikimokyklinio ugdymo programą;

23.3. teikti informaciją apie lopšelį-darželį, vykdomas programas, jų pasirinkimo galimybes, vaikų priėmimo į lopšelį-darželį sąlygas, mokamas paslaugas, mokytojų kvalifikaciją, veiklos kokybės vertinimo rezultatus, bendruomenės tradicijas ir pasiekimus;

23.4. gali turėti kitų nenustatytų teisių ir pareigų, jeigu jos neprieštarauja Lietuvos Respublikos įstatymams.

24. Mokytojų, vaikų, tėvų (įtėvių, rūpintojų) teises, pareigas ir atsakomybę reglamentuoja Lietuvos Respublikos švietimo įstatymas.

**IV. LOPŠELIO-DARŽELIO VEIKLOS ORGANIZAVIMAS IR VALDYMAS**

25. Lopšelio-darželio veiklos organizavimo teisinis pagrindas – lopšelio-darželio strateginis planas, kuris yra suderinamas su lopšelio-darželio taryba ir Tauragės rajono savivaldybės administracijos direktoriumi arba jo įgaliotu asmeniu.

26. Atsižvelgiant į strateginį planą, lopšelio-darželio veiklos įsivertinimo išvadas, sudaromas metinis veiklos planas, kuriam pritaria lopšelio-darželio taryba ir tvirtina lopšelio-darželio direktorius.

27. Vadovaujantis Ikimokyklinio ugdymo programų kriterijų aprašu, rengiama ir sistemingai atnaujinama ikimokyklinio ugdymo programa, kuriai pritaria lopšelio-darželio taryba, Tauragės rajono savivaldybės taryba ir tvirtina lopšelio-darželio direktorius.

28. Lopšeliui-darželiui vadovauja direktorius, kurį viešo konkurso būdu į pareigas penkeriems metams skiria ir iš jų atleidžia savivaldybės meras Lietuvos Respublikos švietimo įstatyme, Lietuvos Respublikos biudžetinių įstaigų įstatyme, Lietuvos Respublikos darbo kodekse ir kituose teisės aktuose nustatyta tvarka. Lopšelio-darželio direktorius yra atskaitingas savivaldybės tarybai ir merui, ir tiesiogiai pavaldus merui:

 28.1. lopšelio-darželio direktoriumi gali būti tik nepriekaištingos reputacijos asmuo, kuriam atliktas vadovavimo švietimo įstaigai kompetencijų vertinimas, atitinkantis Lietuvos Respublikos švietimo, mokslo ir sporto ministro nustatytus reikalavimus, arba, jei asmuo vienoje švietimo įstaigoje vadovo pareigas ėjo ne mažiau kaip dešimt metų, jam prilygintas vertinimas švietimo, mokslo ir sporto ministro nustatyta tvarka. Asmuo priimamas į direktoriaus pareigas švietimo, mokslo ir sporto ministro nustatyta tvarka, patikrinus jo kompetencijas atlikti pareigybės aprašyme nustatytas funkcijas;

28.2. pasibaigus lopšelio-darželio direktoriaus pirmajai penkerių metų kadencijai, jis gali būti skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama labai gerai arba gerai. Pasibaigus direktoriaus kadencijai, jam sutikus, jo įgaliojimai pratęsiami, iki įvyks viešas konkursas lopšelio-darželio direktoriaus pareigoms eiti ir bus paskirtas lopšelio-darželio direktorius. Direktorius, baigęs penkerių metų kadenciją, turi teisę dalyvauti lopšelio-darželio viešame konkurse direktoriaus pareigoms eiti;

 28.3. be Lietuvos Respublikos darbo kodekse ar kituose įstatymuose nustatytų darbo sutarties pasibaigimo pagrindų, darbo sutartis su lopšelio-darželio direktoriumi pasibaigia atšaukus direktorių įstatymuose nustatyta tvarka. Lopšelio-darželio direktorius atleidžiamas iš pareigų jei direktoriaus metų veiklos ataskaita įvertinama nepatenkinamai dvejus metus iš eilės, jei tarnybinio patikrinimo metu nustatyta, kad jis įvykdė šiurkštų darbo pareigų pažeidimą, kaip jis apibrėžiamas Lietuvos Respublikos darbo kodekse, arba nėra nepriekaištingos reputacijos. Lopšelio-darželio direktorius iš pareigų gali būti atšaukiamas mero potvarkiu. Direktoriaus atšaukimas lemia darbo santykių pabaigą.

29. Direktorius:

29.1. vadovauja lopšelio-darželio strateginio plano, metinio veiklos plano, kitų švietimo programų rengimui, jas tvirtina, vadovauja jų vykdymui;

29.2. tvirtina lopšelio-darželio vidaus struktūrą;

29.3. nustato direktoriaus pavaduotojams metines veiklos užduotis ir atlieka jų veiklos vertinimo procedūras Lietuvos Respublikos švietimo, mokslo ir sporto ministro nustatyta tvarka;

29.4. skiria ir atleidžia darbuotojus, tvirtina jų pareigybių sąrašą, pareigybių aprašymus, pareiginius bei tarifinius atlyginimus, skatina juos ir skiria drausmines nuobaudas, atlieka kitas su darbo santykiais susijusias funkcijas teisės aktų nustatyta tvarka;

29.5. priima vaikus savininko teises ir pareigas įgyvendinančios institucijos nustatyta tvarka ir sudaro ugdymo sutartis;

29.6. suderinęs su Taryba, tvirtina lopšelio-darželio darbo ir vidaus tvarkos taisykles, kuriose nustato vaikų ir darbuotojų teises, pareigas, atsakomybę;

29.7. sudaro ugdytiniams ir darbuotojams saugias ir sveikatai nekenksmingas ugdymosi ir darbo sąlygas;

29.8. organizuoja lopšelio-darželio veiklos kokybės įsivertinimą, rūpinasi materialiniais, intelektiniais, finansiniais ir informaciniais ištekliais, užtikrina jų optimalų valdymą ir naudojimą;

29.9. leidžia įsakymus ir kontroliuoja jų vykdymą;

29.10. sudaro teisės aktų nustatytas komisijas, darbo ir metodines grupes;

29.11. sudaro sąlygas darbuotojų profesiniam tobulėjimui, kvalifikacijai kelti;

29.12. organizuoja pedagoginių darbuotojų metodinę veiklą, atestaciją Lietuvos Respublikos švietimo, mokslo ir sporto ministro nustatyta tvarka;

29.13. sudaro lopšelio-darželio vardu sutartis;

29.14. organizuoja lopšelio-darželio dokumentų saugojimą ir valdymą;

29.15. valdo, naudoja lopšelio-darželio turtą, lėšas ir jomis disponuoja teisės aktų nustatyta tvarka, vadovaudamasis visuomenės naudos, efektyvumo, racionalumo, viešosios teisės principais;

29.16. inicijuoja lopšelio-darželio savivaldos institucijų sudarymą ir skatina jų veiklą;

29.17. bendradarbiauja su vaikų tėvais (kitais teisėtais vaiko atstovais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

29.18. atstovauja lopšeliui-darželiui kitose institucijose;

29.19. dalį savo funkcijų teisės aktų nustatyta tvarka gali pavesti atlikti pavaduotojams;

29.20. kiekvienais metais teikia lopšelio-darželio Tarybai svarstyti bei viešai paskelbia savo metų veiklos ataskaitą Švietimo, mokslo ir sporto ministro nustatyta tvarka;

29.21. vykdo kitas teisės aktų ir pareigybės aprašymo nustatytas funkcijas.

30. Direktorius atsako už:

30.1. lopšelio-darželio veiklą ir jos rezultatus;

30.2. Lietuvos Respublikos įstatymų ir kitų teisės aktų laikymąsi, tinkamą funkcijų atlikimą;

30.3. demokratinį lopšelio-darželio valdymą, skaidriai priimamus sprendimus, bendruomenės narių informavimą;

30.4. asmens duomenų teisinę apsaugą;

30.5. už biudžeto asignavimų valdymą, vykdo paskesniąją finansų kontrolę ir atsako už visą lopšelio-darželio veiklą.

31. Už šių nuostatų 29 punkte išvardintų funkcijų nevykdymą ar netinkamą vykdymą direktoriui gali būti taikoma drausminė nuobauda ar kitokia atsakomybė teisės aktų nustatyta tvarka.

32. Lopšelio-darželio valdyme dalyvauja direktoriaus pavaduotojai, kurie:

32.1. dalyvauja priimant strateginius sprendimus dėl lopšelio-darželio veiklos plėtros;

32.2. teikia siūlymus dėl lopšelio-darželio strateginio, metinio veiklos plano, mokyklos struktūros, nuostatų pakeitimų;

32.3. tiesiogiai vadovauja kitoms jų kompetencijai priskirtoms veiklos sritims pagal pareiginius aprašus.

33. Lopšelio-darželio direktorius bendradarbiauja su ugdytinių tėvais (globėjais rūpintojais), pagalbą ugdytiniui, mokytojui ir lopšeliui-darželiui teikiančiomis įstaigomis, teritorinėmis policijos, socialinių paslaugų, sveikatos įstaigomis ir kt. institucijomis, dirbančiomis vaiko teisių apsaugos srityje; taip pat sudaro Vaiko gerovės komisiją ir tvirtina jos reglamentą, rūpinasi specialiosios pedagoginės pagalbos vaikams teikimu.

34. Laikinai direktoriaus nesant lopšelyje-darželyje (sergant, išvykus į komandiruotę, atostogų metu), jo funkcijas atlieka direktoriaus pavaduotojas.

**V. LOPŠELIO-DARŽELIO SAVIVALDA**

35. Lopšelio-darželio taryba (toliau – Taryba) yra aukščiausia lopšelio-darželio savivaldos institucija, renkama trejiems metams. Taryba telkia mokytojus, aptarnaujantį personalą, tėvus (kitus teisėtus vaiko atstovus) demokratiniam lopšelio-darželio valdymui, padeda spręsti įstaigai aktualius klausimus, atstovauti direktoriui teisėtiems lopšelio-darželio interesams.

36. Tarybą sudaro 9 nariai. Tris tėvus (kitus teisėtus vaiko atstovus) deleguoja grupių Tėvų komitetai, tris mokytojus – mokytojų taryba, tris aptarnaujančio personalo atstovus – visuotinis nepedagoginių darbuotojų susirinkimas. Tarybos nariu asmuo gali būti renkamas ne daugiau kaip dvi kadencijas.

37. Tarybos pirmininkas, jo pavaduotojas ir sekretorius renkami atviru balsavimu pirmame Tarybos posėdyje. Lopšelio-darželio direktorius negali būti Tarybos nariu.

38. Posėdžius šaukia Tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios.

39. Tarybos posėdžiai kviečiami ne rečiau kaip du kartus per metus. Prireikus gali būti sušauktas neeilinis Tarybos posėdis. Į posėdžius gali būti kviečiami lopšelio-darželio rėmėjai, socialiniai partneriai ar kiti asmenys.

40. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami Tarybos posėdyje dalyvaujančių balsų dauguma. Jie yra teisėti, jei neprieštarauja teisės aktams.

41. Tarybos nariai už savo veiklą vieną kartą per metus atsiskaito juos rinkusiems lopšelio-darželio bendruomenės nariams.

42. Tarybos nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su Tarybos nario pareigomis. Naujas narys paskiriamas atitinkamai grupių Tėvų komitetų, Mokytojų tarybos arba Visuotinio nepedagoginių darbuotojų susirinkimo siūlymu.

43. Lopšelio-darželio Taryba:

43.1. nustato lopšelio-darželio veiklos perspektyvas, pagrindines darbo kryptis, teikia siūlymus dėl lopšelio-darželio strateginių tikslų, uždavinių ir jų įgyvendinimo priemonių;

43.2. pritaria lopšelio-darželio strateginiam planui, metiniam veiklos planui, darbo ir vidaus tvarkos taisyklėms, kitiems lopšelio-darželio veiklą reglamentuojantiems dokumentams, teikiamiems lopšelio-darželio direktoriaus;

43.3. teikia siūlymus lopšelio-darželio direktoriui dėl nuostatų pakeitimo ar papildymo, vidaus struktūros tobulinimo;

43.4. teikia siūlymus lopšelio-darželio direktoriui dėl veiklos tobulinimo, saugių ugdymo(si) ir darbo sąlygų sudarymo;

43.5. teikia siūlymus Tauragės rajono savivaldybės tarybai ar jos įgaliotai institucijai,

lopšelio-darželio direktoriui dėl materialinio aprūpinimo, lėšų panaudojimo;

43.6. svarsto lopšelio-darželio pedagogų, tėvų (kitų teisėtų vaiko atstovų) savivaldos institucijų ar bendruomenės narių iniciatyvas ir teikia siūlymus lopšelio-darželio direktoriui;

43.7. teikia siūlymus formuojant lopšelio-darželio materialinius, finansinius ir intelektinius išteklius;

43.8. deleguoja atstovus į Mokytojų ir pagalbos mokiniui specialistų (išskyrus psichologus) atestacijos ir viešo konkurso laisvai lopšelio-darželio direktoriaus vietai užimti komisijas;

43.9. įvertina lopšelio-darželio direktoriaus metų veiklos ataskaitą ir sprendimą dėl direktoriaus įvertinimo pateikia savivaldybės merui Lietuvos Respublikos švietimo, mokslo ir sporto ministro nustatyta tvarka;

43.10. gali sustabdyti kitų lopšelio-darželio savivaldos institucijų sprendimų įgyvendinimą, kol jų teisingumą ir teisėtumą ištirs kompetentingos institucijos;

43.11. priima nutarimus kitais, teisės aktų nustatytais ar lopšelio-darželio direktoriaus teikiamais, klausimais.

44. Mokytojų taryba – nuolat veikianti lopšelio-darželio savivaldos institucija pedagogų profesiniams ir bendriesiems ugdymo bei metodiniams klausimams spręsti. Ją sudaro lopšelio-darželio direktoriaus pavaduotojas ugdymui, visi mokykloje dirbantys pedagogai, sveikatos priežiūros bei švietimo pagalbą teikiantys specialistai ir kiti tiesiogiai ugdymo procese dalyvaujantys asmenys. Mokytojų savivaldos institucijos nariu negali būti lopšelio-darželio direktorius.

45. Mokytojų tarybai vadovauja direktoriaus pavaduotojas ugdymui arba mokytojas, turintis ne žemesnę kaip mokytojo metodininko kvalifikaciją. Pirmame mokytojų tarybos posėdyje atviru balsavimu išrenkamas sekretorius.

46. Posėdžiai organizuojami prasidedant ir baigiantis mokslo metams, taip pat ne rečiau kaip 2 kartus per metus. Prireikus gali būti sušauktas neeilinis posėdis. Posėdis yra teisėtas, jei jame dalyvauja ne mažiau kaip du trečdaliai tą dieną dirbančių tarybos narių.

47. Posėdžius šaukia Mokytojų tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios. Į Mokytojų tarybos posėdžius pagal poreikį gali būti kviečiami kitų savivaldos institucijų

atstovai.

48. Mokytojų tarybos nutarimai priimami dalyvaujančių mokytojų tarybos narių balsų dauguma.

49. Mokytojų taryba:

49.1. svarsto ugdymo programų įgyvendinimą, optimalų ugdymo sąlygų sudarymą, ugdymo turinio atnaujinimą, vaikų ugdymosi rezultatus, pedagoginės veiklos tobulinimo būdus;

49.2. teikia siūlymus dėl lopšelio-darželio metinės veiklos programos, ugdymo programų įgyvendinimo, vaikų pažangos ir pasiekimų vertinimo, informacijos kaupimo ir panaudojimo tobulinimo;

49.3. sprendžia vaikų sveikatos, socialinės paramos, mokymosi, poilsio, mitybos, saugos klausimus;

49.4. deleguoja atstovus į Tarybą, Mokytojų ir pagalbos mokiniui specialistų (išskyrus psichologus) atestacijos komisiją;

49.5. tariasi dėl ugdymo turinio planavimo, ugdymo kokybės ir inovacijų diegimo, individualių ugdymo programų rengimo principų ir tvarkos, ugdymo proceso aprūpinimo, įvairių projektų vykdymo. Šiems tikslams pasiekti sudaromos metodinės darbo grupės, komandos, kurių veiklą koordinuoja direktoriaus pavaduotojas ugdymui;

49.6. aptaria lopšelio-darželio mokytojų ir pagalbos vaikui specialistų kvalifikacijos tobulinimo poreikius, nustato jos prioritetus;

49.7. inicijuoja gerosios patirties sklaidą, mokytojų ir pagalbos vaikui specialistų bendradarbiavimą su mokytojų asociacijomis, kitomis nevyriausybinėmis organizacijomis, švietimo pagalbos įstaigomis;

49.8. vertina mokytojų ir pagalbos vaikui specialistų metodinius darbus ir praktinę veiklą;

49.9. priima nutarimus kitais, teisės aktų nustatytais ar lopšelio-darželio direktoriaus teikiamais, klausimais.

50. Lopšelyje-darželyje veikia grupių Tėvų komitetai.

51. Tėvų komitetą sudaro 3–5 nariai vieneriems metams išrinkti mokslo metų pradžioje grupės tėvų (kitų teisėtų vaiko atstovų) susirinkimo dauguma.

52. Tėvų komiteto nariai atviru balsavimu renka pirmininką, kuris šaukia posėdžius svarstyti parengtus klausimus ir apie posėdžių laiką informuoja narius ne vėliau kaip prieš 3 dienas iki posėdžio pradžios.

53. Posėdis teisėtas, jei jame dalyvauja ne mažiau kaip du trečdaliai Tėvų komiteto narių. Nutarimai priimami komiteto posėdyje dalyvaujančių balsų dauguma. Jie yra teisėti, jei neprieštarauja teisės aktams.

54. Tėvų komiteto nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su Tėvų komiteto nario pareigomis.

55. Grupės Tėvų komitetas mokslo metų pabaigoje atsiskaito juos rinkusiam grupės tėvų (kitų vaiko teisėtų atstovų) susirinkimui.

56. Grupės Tėvų komitetas:

56.1. aptaria su grupės mokytoju vaikų lankomumo, elgesio ir pasiekimų, saugumo, maitinimo ir kitus ugdymo(si) klausimus;

56.2. padeda organizuoti grupės renginius, išvykas, kurti edukacinę aplinką;

56.3. deleguoja atstovus į lopšelio-darželio Tarybą;

56.4. inicijuoja paramos lopšeliui-darželiui teikimą;

56.5. teikia siūlymus Tarybai ir direktoriui.

57. Lopšelyje-darželyje veikia Darbo taryba, kurios veiklą reglamentuoja Lietuvos Respublikos Darbo kodeksas.

58. Lopšelyje-darželyje gali steigtis ir veikti kitos savivaldos institucijos. Bendruomenės nariai gali burtis į įvairių interesų grupių (pedagogų, tėvų ar kitų teisėtų vaiko atstovų) asociacijas, organizacijas, profesines sąjungas, vykdančias jų veiklos nuostatuose (įstatuose) numatytus uždavinius ir funkcijas.

**VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO**

**TVARKA IR ATESTACIJA**

59. Darbuotojus į darbą priima ir iš jo atleidžia lopšelio-darželio direktorius vadovaudamasis Lietuvos Respublikos darbokodekso ir kitų teisės aktų nustatyta tvarka.

60. Darbo apmokėjimo tvarką nustato Lietuvos Respublikos įstatymai, Vyriausybės nutarimai, Švietimo, mokslo ir sporto ministro įsakymai ir įstaigos darbo apmokėjimo sistema.

61. Lopšelio-darželio direktoriaus ir jo pavaduotojo ugdymui darbo užmokestis priklauso nuo įstaigoje ugdomų vaikų skaičiaus, pedagoginio darbo stažo ir veiklos sudėtingumo.

62. Mokytojo pareiginė alga nustatoma atsižvelgiant į pedagoginio darbo stažą, kvalifikacijos kategoriją, veiklos sudėtingumą.

63. Mokytojai atestuojasi ir kvalifikaciją tobulina Švietimo, mokslo ir sporto ministro nustatyta tvarka. Mokytojų atestaciją vykdo lopšelio-darželio mokytojų atestacijos komisija pagal lopšelyje-darželyje patvirtintą atestacijos perspektyvinę programą.

64. Mokytojų kvalifikacijos tobulinimas organizuojamas pagal lopšelyje-darželyje patvirtintą kvalifikacijos tobulinimo programą. Mokytojas ne mažiau kaip 5 dienas dalyvauja kvalifikacijos tobulinimo renginiuose.

**VII. LOPŠELIO-DARŽELIO TURTAS, LĖŠOS, JŲ NAUDOJIMO TVARKA**

**FINANSINĖS VEIKLOS KONTROLĖ IR LOPŠELIO-DARŽELIO VEIKLOS PRIEŽIŪRA**

65. Lopšelis-darželis valdo patikėjimo teise perduotą savivaldybės turtą, naudoja ir disponuoja juo pagal įstatymus Tauragės rajono savivaldybės tarybos sprendimų nustatyta tvarka.

66. Finansavimo šaltiniai:

66.1. Valstybės biudžeto specialiųjų tikslinių dotacijų savivaldybės biudžetui skirtos lėšos ir Tauragės rajono savivaldybės biudžeto lėšos, skiriamos pagal patvirtintas sąmatas;

66.2. mokymo lėšos;

66.3. parama, rėmėjų lėšos;

66.4. specialiųjų programų lėšos;

66.5. teikiamų mokamų paslaugų lėšos;

66.6. kitos teisėtu būdu įgytos lėšos.

67. Lopšelis-darželis gali turėti nebiudžetinių lėšų. Jas sudaro lėšos, gautos už patalpų nuomą, fizinių ir juridinių asmenų parama, kitos progimnazijos lėšos.

68. Lėšos naudojamos vadovaujantis Lietuvos Respublikos įstatymais, Vyriausybės nutarimais, Lietuvos Respublikos vietos savivaldos įstatymu, Lietuvos Respublikos biudžetinių įstaigų įstatymu, Finansinės apskaitos įstatymu, Biudžeto sandaros įstatymu, Savivaldybės tarybos sprendimais, mero potvarkiais, administracijos direktoriaus įsakymais, kitais teisės aktais.

69. Finansinę apskaitą ir atskaitomybę tvarko Tauragės lopšelio-darželio ,,Kodėlčius“ buhalteris.

70. Lopšelio-darželio finansinė veikla kontroliuojama teisės aktų nustatyta tvarka.

71. Lopšelio-darželio veiklos priežiūrą atlieka savivaldybės vykdomoji institucija teisės aktų nustatyta tvarka, valstybinį auditą atlieka Lietuvos Respublikos valstybės kontrolė. Lopšelio-darželio veiklos ir išorės finansinį auditą atlieka Tauragės rajono savivaldybės kontrolės ir audito tarnyba.

**VIII. BAIGIAMOSIOS NUOSTATOS**

72. Lopšelio-darželio nuostatai keičiami ir papildomi Tauragės rajono savivaldybės tarybos, direktoriaus ar lopšelio-darželio tarybos iniciatyva.

73. Lopšelio-darželio nuostatų pakeitimus tvirtina Tauragės rajono savivaldybės taryba.

74. Lopšelis-darželis registruojamas Juridinių asmenų registre Lietuvos Respublikos civilinio kodekso ir Juridinių asmenų registro nuostatų, patvirtintų Lietuvos Respublikos Vyriausybės, nustatyta tvarka.

75. Lopšelis-darželis reorganizuojamas, likviduojamas ar pertvarkomas Tauragės rajono savivaldybės tarybos sprendimu, vadovaujantis Lietuvos Respublikos civiliniu kodeksu, Lietuvos Respublikos švietimo įstatymu, Lietuvos Respublikos biudžetinių įstaigų įstatymu ir kitais galiojančiais Lietuvos Respublikos teisės aktais.

76. Lopšelis-darželis turi interneto svetainę [www.kodelciusld.lt](http://www.kodelciusld.lt), atitinkančią teisės aktų nustatytus reikalavimus. Interneto svetainėje skelbiami pranešimai, kuriuos pagal šiuos nuostatus ar Lietuvos Respublikos teisės aktus reikia paskelbti viešai.

77. Viešieji pirkimai organizuojami Lietuvos Respublikos viešųjų pirkimų įstatymo nustatyta tvarka.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Direktorė Lina Kymantienė